PMC Bank Scam : वाधवा पिता-पुत्र को पुलिस हिरासत में भेजा गया, बैंक के पूर्व एमडी फरार  
बैंक के 75 फीसदी खाताधारकों के पैसे HDIL को कर्ज में दिए गए थे
21 हजार फर्जी खाते खोलकर उनके पैसे वाधवा के खातों में ट्रांसफर हुए थे
भारतीय रिजर्व बैंक भी इस गोलमाल की जांच कर रहा
मुंबई पुलिस की आर्थिक अपराध शाखा का कहना है कि PMC बैंक के 75 फीसदी खाताधारकों के पैसे HDIL को कर्ज के तौर पर दिए गए थे. इसके लिए पहले 21 हजार फर्जी खाते खोले गए थे. बाद में उन खातों से HDIL और वाधवा परिवार के खातों में रुपये ट्रांसफर हुए थे. अब आरबीआई भी इस गोलमाल की जांच कर रहा है.
आरबीआई के गवर्नर शक्तिकांत दास का कहना है कि 'जैसे ही गड़बड़ी हमारी नजर में आई, हम तुरंत हरकत में आए और सभी जरूरी कदम उठा रहे हैं.'
दूसरी तरफ अदालत में वाधवा परिवार के वकील में दलील दी कि बैंक के संकट में होने की जानकारी मिलते ही उन्होंने बैंक प्रबंधन को लिखा था और पीएमसी बैंक के आरबीआई प्रशासक को मिलकर सुझाव दिया था कि PMC बैंक के पास जमा HDIL की संपत्तियों को बेचकर खाताधारकों को पैसे चुकाए जा सकते हैं.  वकील ने कोर्ट में यह भी दावा किया कि PMC बैंक के पास HDIL की संपत्तियों के दस्तावेज जमा हैं और उनकी कीमत हजारों करोड़ में है.
वकील ने आरोप लगाया कि पुलिस ने दोनों को गिरफ्तार कर पूरा मामला बिगाड़ दिया है. वकील ने HDIL को दिए कर्जों को छुपाने के आरोप को भी गलत बताया. वकील ने कोर्ट में दावा किया कि HDIL की तरफ से सब कुछ पारदर्शी तरीके से किया गया. अगर कुछ गड़बड़ी हुई है तो वह PMC की  जिम्मेदारी है.
इस बीच ED ने  भी PMC मामले में ECIR दर्ज कर मनी लॉन्ड्रिंग की जांच शुरू कर दी है. छह ठिकानों पर तलाशी भी ली.
गौरतलब है कि पीएमसी बैंक घोटाला मामले में गुरुवार को पहली गिरफ्तारी हुई थी. मुंबई पुलिस की आर्थिक अपराध शाखा ने हाउसिंग डेवलपमेंट इंफ्रास्ट्रक्चर लिमिटेड (एचडीआईएल) के डायरेक्टर सारंग वाधवा और राकेश वाधवा को गिरफ्तार कर लिया था. दोनों को पूछताछ के लिए बुलाया गया था. बाद में उन्हें जांच में सहयोग नहीं करने पर गिरफ्तार कर लिया गया. आर्थिक अपराध शाखा ने एचडीआईएल की 3,500 करोड़ रुपये की संपत्ति कुर्क कर ली है.